# Børnepolitik

#### -Principper for et godt og trygt udviklingsmiljø i Kjellerup IF

Værdier i børnehøjde

Kjellerup IF ved, at leg spiller en central rolle for børns nysgerrighed og lyst til at prøve at lære nyt. Som klub er det betydningsbærende for os, at legen er i centrum. Som klub har vi en ambition om at møde alle spillere med anerkendelse og sk­abe et miljø, hvor enhver oplever, at kunne noget og at høre hjemme. Det, at vi lærer børnene at anerkende hinanden i holdfællesskabet er centralt i vores forståelse af et godt fodboldmiljø. Vores ønske er sammen at skabe et rummeligt miljø med plads til hinandens forskelligheder.  Vi er bevidst om, at når vi møder børn med anerkendelse, så er vi med til at opbygge og styrke deres selvværd og selvtillid, som er nøglen til at gøre det at spille fodbold sjovt, trygt og meningsfuldt.

Vi vil skabe et inkluderende læringsmiljø, hvor vi tager højde for, at børn har forskellige moti­vationer og forudsætninger. Vi er fuldt ud bevidste om, at det at være børnetræner er langt fra ”one-size-fit-all”. Vi har en ambition om, at vores trænere lærer børnene på holdet at kende hver især, så de bedst muligt kan coache eller hjælpe barnet. Vi vil stimulere barnets glæde ved fodbolden ved, at det gradvist lærer at mestre mere og mere. Gennem inspiration og vejledning ønsker vi at give dem lyst til at prøve nye ting af på fodboldbanen og i vores fællesskaber.

Som klub er vores udgangspunkt kærligheden til fodbolden. Vi ved, at en meget lille andel af børnene bliver elitespillere, men at alle børn, der oplever glæde ved at spille fodbold i barndom­men, har potentialet til at blive sunde ak­tive unge og voksne, der fortsat har lyst til at spille fodbold. Vi er som klub optaget af at fastholde vores børn og unge så længe som muligt i foreningen. Vi siger “ så mange som muligt, så længe som muligt”.

Når vi i Kjellerup IF har en ambition om at beholde så mange af vores medlemmer i klubben så længe som muligt, er vi opmærksom på, at vores medlemmer kommer her af lyst. Derfor skal det være sjovt at møde ind til aktiviteter i vores klub. Hvis det skal være sjovt, er det afgørende, at vores trænere og ledere kender til børnegruppen og ved, hvad de enkelte børnegrupper er optaget af, og har en fornemmelse af, hvor gruppens udviklingszoner er.

Vi vægter medindflydelse i dagligdagen, så vi giver rum for, at børnene bliver hørt. På den måde vil vi give dem en vis form for ansvar samt mulighed for at reflektere over, hvad de finder sjovt ved at komme til fodbold, samt hvad de er optaget af at ville lære.

Vi vil måle vores indsatser på, om børnene har lyst til at komme i klubben igen næste gang, der tilbydes træning/aktiviteter.

Konkurrenceelementet kan være en svær størrelse. Det er ofte det, der driver os til at yde det maksimale, men det kan samtidig også være noget af det, der kan skabe konfliktfyldte og anspændte situationer. I Kjellerup IF ønsker vi, at træningsmiljøet afspejler, at vi er en breddeklub, hvor vi skaber et afbalanceret konkurrencemiljø så fodboldfaglig udvikling samt glæde og leg tilsammen danner rammen for vores foreningstilbud.

For spørgsmål eller kommentarer til børnepolitikken. Henvendelse til:

Evan Thorhauge Mail [formand@kjellerupif.dk](mailto:formand@kjellerupif.dk) Mobil 29436648

Procedure for velkomst af nye børn og forældre

Når nye medlemmer kommer til, sætter vi en ære i, at både børn og forældre føler sig velkommen, set og hørt. Vi ønsker at bestræbe os på, at nye medlemmer hurtigt bliver fortrolige med vores nye hjemmeside, hvor nødvendige informationer kan findes. Nye forældre i klubben vil modtage en velkomstmail med informationer fra klubben.

Sprogbrug

I Kjellerup IF er vi fuldt ud bevidste om, at voksne fungerer som rollemodeller. Det er de voksne omkring børnene, der medvirker til børnenes selvværd og tro på egne evner. Derfor tager vi det meget seriøst, når vi siger, at vores trænere, ledere, andre frivillige og forældre skal tage udgangspunkt i et sprogbrug, der bygger på ros og anerkendelse overfor børnene. Vi siger ***børnefodbold uden skæld ud.***

For at fodbolden skal være sjov er det nødvendigt med et godt sprogbrug og en god omgangstone, der bygger på tillid, ligeværd og respekt blandt børnene. Det gælder både på banen og i omklædningsrummet. Som mennesker “vokser” vi af at blive opmuntret, inspireret, rost og anerkendt for den indsats, vi leverer. I Kjellerup IF arbejder vi ud fra *børnefodbold uden skæld ud.* Vi vil måle vores aktiviteter på, om børnene har lyst til at komme igen, og her er en sund omgangstone en afgørende faktor.

Det gode fællesskab

…er mere end “bare” træning

I Kjellerup IF vægter vi det gode fællesskab højt. Vi tror på, at et godt socialt miljø, hvor vi som klub kan give mere og andet end fodboldfaglig udvikling er afgørende for glæden og fastholdelsen blandt børn og unge. Vi vil blandt andet gerne:

* vægte sociale aktiviteter både på og udenfor banen
* forpligte hinanden på at indtænke sociale aktiviteter ind i Café KIF
* arrangere holdture til fx superligakampe eller landskampe
* bakke op om fx at have fællesspisning engang imellem med forældre og børn
* værdsætte spillernes brug af omklædningsfaciliteter som et led i at styrke fællesskabet

Kommunikation fra klub til medlemmer- kommunikationsstrategi

**Retningslinjer for brug af Facebook og Kampklar**

Frivillige trænere har ret til fritid og til ikke altid at skulle være tilgængelig for spillere og forældre. Derfor er det klubbens holdning, at vi løbet af 2022 flytter al skriftlig kommunikation over i KampKlar. Det er okay at oprette en billeddelingsgruppe på sociale medier, men træneren skal ikke være aktiv på gruppen ud over evt. småting.

Intentionen er, at al tilmelding til aktiviteter skal ske via Kampklar, så vi kan sikre, at alle spillere er indmeldt i klubben og alle spillere/forældre modtager aktivitetstilbuddene.

FB må bruges til billeder af holdets aktiviteter og hurtige beskeder a la vi mangler X til at hjælpe til sociale aktiviteter.

Når man som barn gerne vil ind i fodboldens fællesskab, har man ret til at blive en del af noget større og ret til at blive en del af hele fællesskabet dvs. også digitalt. Ethvert barn skal registreres og inkluderes i fodboldfællesskabet fra dag et både fysisk og digitalt, så barn/forældre oplever sig taget godt imod og så træneren på en nem og samlet måde kan administrere aktiviteter omkring holdet og vide at alle spillere/forældre modtager beskederne.

Brug af- og adfærd i omklædningsrummet

* Fodbold som spil forudsætter omklædning til idrætstøj og et efterfølgende bad er naturlig sundt for hygiejnen. Omklædning og bad er en naturlig del af at gå til fodbold, og yderligere understøtter det børnene i deres tilegnelse af gode vaner for personlig hygiejne.

Derudover understøtter fælles omklædning børn i at opbygge et naturligt forhold til deres egen krop og udvikle en erkendelse af, at vi som mennesker ser vidt forskellige ud. Yderligere styrker fælles omklædning fællesskabet.

* Klubbens bestyrelse opfordrer derfor til omklædning i klubben før og efter fodbold. Det styrker fællesskabet og bidrager til at børn får et naturligt forhold til det at klæde om sammen med andre.
* I praksis betyder det, at træningstiden blot kan forlænges med eks. 15 minutter i hver ende, og på den måde kan omklædning være en integreret del af træningen. Den enkelte bestemmer selvfølgelig selv, om man rent faktisk vil klæde om og være en del af fællesskabet i de 15 minutter eller ej.
* Drenge og piger klæder altid om hver for sig
* Trænere/ledere bader aldrig sammen med børnene
* Det er som udgangspunkt forbudt at optage eller tage billeder under omklædning. Børnenes mobiltelefoner hører til i tasken under omklædning. Er der behov for at benytte telefonen under omklædningen bør det foregå udenfor omklædningsrummet.

Procedure for indhentning af børneattest

* Der indhentes børneattest på alle, der har kontakt til børn/medlemmer under 15 år minimum 1 gang årligt
* Når nye trænere/ledere starter i klubben, anmoder klubben om børneattest

Hvad nu hvis… **forældre eller træner får kendskab til noget uhensigtsmæssigt?**

Børn har ret til beskyttelse mod overgreb og krænkelser, og de voksne har ret til beskyttelse mod urigtig mistanke om samme. Derfor skal de voksne være særdeles opmærksomme på ikke at give anledning til evt. fejlfortolkninger i forbindelse med fysisk kontakt.

Såfremt der er mistanke om krænkende adfærd eller udfordringer med forældre, skal træner/leder gå til kontaktperson i ungdomsudvalget eller bestyrelsen, før snakken går i klubben. Det samme gør sig gældende, hvis en forælder oplever uhensigtsmæssig adfærd på træningsbanen, til kamp, i omklædningsrummet eller i forbindelse med øvrige sociale aktiviteter. Forældre skal vide, hvem de kan gå til, hvis de skal have fat i klubrepræsentanter, der rækker ud over trænere/ledere. Under alle omstændigheder ønsker bestyrelsen at blive kontaktet i tilfælde af noget uhensigtsmæssigt sker.

Forventninger til dig som forældre

* At du positivt bakker dit barns fodboldinteresse op og jævnligt overværer aktiviteter.
* At du giver dig til kende overfor trænere og ledere, så vi får den gode personlige kontakt.
* At du husker, at langt de fleste af alle trænere og ledere i ungdomsafdelingen er frivillige og ulønnede, der alle gør deres bedste. Engang imellem kan hensynet til job, familie, uddannelse o.l. betyde afbud til træning, eller det kan i værste fald blive nødvendigt at finde en anden.  Vi ser gerne, at forældre giver en hånd med på banen, når det er nødvendigt.
* At du forstår, at kontingentet ikke tilnærmelsesvis dækker alle udgifterne i klubben, og at forældreindsats til at skaffe yderligere midler via aktiviteter er nødvendig. Generelt forventes det, at forældre udviser villighed til at påtage sig små afgrænsede opgaver, såsom.
  + Kørsel til kampe
  + Hjælpe med tøjvask
  + Assistere træneren efter behov
  + Hjælpe med at dømme dit barns børnefodboldkampe
  + Være behjælpelig med små administrative opgaver for træneren
  + Hjælpe til ved/tage initiativ til sociale aktiviteter for holdet/ klubben
* At du ikke ved tilråb søger at dirigere holdet eller enkelte spillere under kampene. Dette er alene trænerens opgave. Uanset hvor rigtige og kloge sådanne tilråb kan være, vil de bidrage til at forvirre spillerne. Men man må selvfølgelig meget gerne komme med opmuntrende tilråb.
* Det er en selvfølge, at chauffører til udekampe (forældre, ledere og/eller træner) ikke nyder alkohol før, under eller efter kampen, og at børn er forsvarligt fastspændt under kørslen.

Links til kontaktpersoner for vores udviklingsmiljø i Kjellerup IF:

[Ungdomsudvalget i Kjellerup IF](https://www.kjellerupif.dk/klubinfo/ungdomsudvalget/)

[Bestyrelsen i Kjellerup IF](https://www.kjellerupif.dk/klubinfo/bestyrelsen/bestyrelsen/)

Holdinformation og trænere for de enkelte hold findes på hjemmesiden under ”holdinfo og træningstider”

[kjellerupif.dk/](https://www.kjellerupif.dk/)